На основу члана 46. став 1. тачка 8 и члана 66. став 5. Закона о локалној самоуправи („Службени гласник РС“, број 129/2007, 83/2014 - други закон, 101/2016 - други закон, 47/2018 и 111/2021 – други закон), члана 56. став 1. тачка 12) Статута Града Ниша („Службени лист Града Ниша“, број 88/2008, 143/2016 и 18/2019) и члана 117. став 3. Пословника Скупштине Града Ниша („Службени лист Града Ниша“, 6/2017),

Градско веће Града Ниша, на седници одржаној 14.12.2022. године, разматрајући **Амандман 23**, број 1115-02 од 13.12.2022. године, који је поднео одборник Скупштине Града Ниша Миодраг Станковић,

**п р е д л а ж е**

Скупштини Града Ниша да **одбије Амандман 23,** број 1115-02 од 13.12.2022. године, који је поднео одборник Скупштине Града Ниша Миодраг Станковић на члан 9., Предлога одлуке о буџету Града Ниша за 2023. годину.

**О б р а з л о ж е њ е**

Одборник Скупштине Града Ниша Миодраг Станковић поднео је Амандман 23, број 1115-02 од 13.12.2022. године, на Предлог одлуке о буџету Града Ниша за 2023. годину и то: У члану 9., став 1, раздео 11, глава 11.01., Програм/Програмска активност/Пројекат 1502-5115, функција 620, број позиције 400, Економска класификација 511 – Зграде и грађевински објекти, Апропријација намењена за реализацију Програма 4 – Развој Туризма, Управљање развојем туризма, планирана средстава 600.000.000 динара треба умањити на износ 368.000.000 динара. У члану 9, став 1, раздео 8, глава 8.01., Програм/Програмска активност/Пројекат 0902-0001, Функција 040, број позиције 125, иза позиције 125- Бесплатна ужина за децу основношколског узраста, додаје се позиција 125а) која гласи „Бесплатни уџбеници за децу основношколског узраста“, Апропријација немењена за Накнаде за социјалну заштиту из буџета планирана средства 0 динара треба увећати за износ од 232.000.000 динара.

Чланом 117. став 3. Пословника Скупштине Града Ниша(„Службени лист Града Ниша“, 6/2017), прописано је да је предлагач дужан да пре седнице Скупштине размотри амандмане и предложи Скупштини прихватање или одбијање сваког амандмана посебно.

Овим амандманом предлагач сматра да изградња Аква парка која је предвиђена у табели Капиталних пројеката, Приоритет 3 није приоритетна у овом тренутку већ да наведена средства треба искористити за набавку бесплатних уџбеника за децу основношколског узраста.

Предлаже да се умањењем средстава у износу од 232.000.000 динара са позиције 400- Зграде и грађевински објекти, за реализацију Програма 4 - Развој туризма, стварају услови за повећање од 232.000.000 на буџетској позицији 125 - Апропријација намењена за бесплатне уџбенике за децу основношколског узраста, у Програму 11 – Социјална и дечја заштита.

Предлогом буџета је за наведене социјалне намене утврђен одговарајући износ средстава, узимајући у обзир релевантне показатеље из ранијег периода, као и потребе које треба подмирити у 2023. години и на основу тога процењено је да су иста довољна за успешну реализацију послова и задатака који се финансирају са те буџетске позиције.

На основу наведеног, Градско веће Града Ниша предлаже Скупштини Града Ниша да одбије овај амандман.

Број:1331-1/23 /2022-03

У Нишу, 14.12.2022. године

**ГРАДСКО ВЕЋЕ ГРАДА НИША**

**ПРЕДСЕДНИЦА**

**Драгана Сотировски**